b'\n_START_ARTICLE_\nAskoldas\n_START_PARAGRAPH_\nAskoldas (\xc5\xbeuvo 882 m.) buvo vienas i\xc5\xa1 dviej\xc5\xb3 grei\xc4\x8diausiai legendini\xc5\xb3 variag\xc5\xb3 bajor\xc5\xb3 (antrasis buvo Diras), kuriems rus\xc5\xb3 metra\xc5\xa1\xc4\x8diuose priskiriamas Kijevo u\xc5\xbekariavimas bei Kijevo kunigaik\xc5\xa1tyst\xc4\x97s \xc4\xafk\xc5\xabrimas, tuo pat metu kai variagai Riurikai\xc4\x8diai \xc4\xafk\xc5\xabr\xc4\x97 Naugardo kunigaik\xc5\xa1tyst\xc4\x99.\n_START_SECTION_\nB\xc5\xabt\xc5\xb3j\xc5\xb3 laik\xc5\xb3 kronika\n_START_PARAGRAPH_\nPasak B\xc5\xabt\xc5\xb3j\xc5\xb3 laik\xc5\xb3 kronikos Riurikas i\xc5\xa1siunt\xc4\x97 Askold\xc4\x85 ir Dir\xc4\x85 \xc4\xaf Konstantinopol\xc4\xaf. Keliaudami Dniepru jie pamat\xc4\x99 ant kalno esan\xc4\x8di\xc4\x85 gyveviet\xc4\x99 ir paklaus\xc4\x99 kam ji priklausanti. Jiems buvo pasakyta, kad tai Kijevas, o j\xc4\xaf pastat\xc4\x97 trys broliai Kijus, \xc5\xa0\xc4\x8dekas ir Chorivas. I\xc5\xa1 j\xc5\xb3 kilo miesto gyventojai, kurie dabar mokantys duokl\xc4\x99 chazarams. Askoldas ir Diras \xc4\xafsik\xc5\xabr\xc4\x97 mieste, surinko varang\xc5\xb3 draugij\xc4\x85 ir \xc4\x97m\xc4\x97 valdyti miest\xc4\x85 bei ryt\xc5\xb3 polian\xc5\xb3 \xc5\xbeemes._NEWLINE_Askoldas 860 m. pirm\xc4\x85 kart\xc4\x85 u\xc5\xbepuol\xc4\x97 Bizantijos sostin\xc4\x99 Konstantinopol\xc4\xaf, bizantie\xc4\x8di\xc5\xb3 buvo atverstas \xc4\xaf krik\xc5\xa1\xc4\x8dionyb\xc4\x99 ir pakrik\xc5\xa1tytas Mikalojaus vardu. Pagal rus\xc5\xb3 metra\xc5\xa1\xc4\x8di\xc5\xb3 tradicij\xc4\x85 882 m. prie Kijevo atvyk\xc4\x99s Olegas i\xc5\xa1viliojo i\xc5\xa1 miesto Askold\xc4\x85 ir Dir\xc4\x85 neva ateiti j\xc4\xaf pasveikinti, apkaltino juos neteis\xc4\x97tai valdant miest\xc4\x85 ir nu\xc5\xbeud\xc4\x97. Po to Olegas paskelb\xc4\x97 Kijev\xc4\x85 savo valstyb\xc4\x97s sostine. Taip \xc4\xafvyk\xc4\x99s Kijevo ir Naugardo kunigaik\xc5\xa1tys\xc4\x8di\xc5\xb3 susijungimas laikomas Kijevo Rusios valstyb\xc4\x97s prad\xc5\xbeia. VAsilijus Tati\xc5\xa1\xc4\x8devas, Borisas Rybakovas ir kai kurie kiti rus\xc5\xb3 ir ukrainie\xc4\x8di\xc5\xb3 istorikai 882 m. \xc4\xafvykius Kijeve interpretavo kaip pogoni\xc5\xb3 varang\xc5\xb3 reakcij\xc4\x85 \xc4\xaf Askoldo krik\xc5\xa1t\xc4\x85. Tati\xc5\xa1\xc4\x8devas Askold\xc4\x85 net vadino "pirmuoju Rusios kankiniu".\n_START_SECTION_\nAl Masudis\n_START_PARAGRAPH_\nVienintelis ne rus\xc5\xb3 \xc5\xa1altinis galb\xc5\xabt minintis Askoldo bendravald\xc4\xaf Dir\xc4\x85 yra arab\xc5\xb3 istorikas Al Masudis. Pasak jo "karalius al-Diras [Dayr] buvo pirmasis sakalib\xc5\xb3 [slav\xc5\xb3] karalius." Nors kai kurie mokslininkai spekuliavo, kad "al-Dir" buvo to paties laikotarpio slav\xc5\xb3 valdovas, ta\xc4\x8diau \xc5\xa1i versija yra gin\xc4\x8dytina ir tiek pat tik\xc4\x97tina, kad "al-Dir" ir Diras buvo tas pats asmuo.\n_START_SECTION_\nKiti faktai ir versijos\n_START_PARAGRAPH_\nGali b\xc5\xabti, kad sen\xc4\x85ja ryt\xc5\xb3 slav\xc5\xb3 kalba buvo u\xc5\xbera\xc5\xa1yta "askold Dir", o ne "Askold i Dir" kaip minima B\xc5\xabt\xc5\xb3j\xc5\xb3 laik\xc5\xb3 kronikoje. \xc4\x8cek\xc5\xb3 slavofilas istorikas Karelas Jaromiras Erbenas man\xc4\x97 esant tik\xc4\x97tina, kad Askoldas ir Diras buv\xc4\x99s vienas ir tas pats asmuo, Askoldo vardas kil\xc4\x99s nuo senov\xc4\x97s skandinav\xc5\xb3 \xc3\xb3skyldr \xe2\x80\x9asvetimasis\xe2\x80\x98, o Dir buv\xc4\x99s tikrasis skandinavi\xc5\xa1kas \xc5\xa1ios slavams svetimo valdovo vardas. Taigi pirmasis Kijevo valdovas slav\xc5\xb3 ir varang\xc5\xb3 buvo vadinamas "\xc3\xb3skyldr Dyri" - svetim\xc5\xa1alis Diras. Kijevo Rusios varangai v\xc4\x97liau u\xc5\xbemir\xc5\xa1\xc4\x99 \xc3\xb3skyldr reik\xc5\xa1m\xc4\x99 ir Nestoras jau ra\xc5\xa1\xc4\x97 apie du Kijevo valdovus - Askold\xc4\x85 ir Dir\xc4\x85._NEWLINE_Rusios atpuolis prie\xc5\xa1 Konstantinopol\xc4\xaf 860 m. graikams buvo netik\xc4\x97tas, "\xc5\xbeaibas i\xc5\xa1 dangaus" kaip i\xc5\xa1sirei\xc5\xa1k\xc4\x97 patriarchas Fotijus \xc5\xa1ia proga para\xc5\xa1ytoje garsioje kalboje. Nors slav\xc5\xb3 kronikos \xc5\xa1is antpuolis siejamas su Askoldu ir Diru, ta\xc4\x8diau s\xc4\x85saja n\xc4\x97ra vienareik\xc5\xa1mi\xc5\xa1ka. Nors Fotijus tvirtino, kad nusiunt\xc4\x97 vyskup\xc4\x85 \xc4\xaf Rusios \xc5\xbeem\xc4\x99, kuri buvo pakrik\xc5\xa1tyta ir tapo draugi\xc5\xa1ka Ryt\xc5\xb3 Romos imperijai, daugelis istorik\xc5\xb3 atmeta versij\xc4\x85, kad Askoldas buvo atverstas \xc4\xaf krik\xc5\xa1\xc4\x8dionyb\xc4\x99._NEWLINE_Askoldo kapas pasak legendos yra ant Uhorska kalvos, kur Olga v\xc4\x97liau pasta\xc4\x8diusi dvi cerkves skirtas \xc5\xa0v.Mikalojui ir \xc5\xa0v. Irenai. \xc5\xa0iandien \xc5\xa1ioje vietoje ant stataus Dniepro kranto yra istorinis parkas, vadinamas Askoldo kapu.'